Komisijos reglamentas (EB) Nr. 2521/98
1998 m. lapkričio 24 d.
iš dalies keičiantis Reglamentą (EB) Nr. 577/97, nustatantį tam tikras išsamias Tarybos reglamento (EB) Nr. 2991/94, nustatančio tepamų riebalų standartus, bei Tarybos reglamento (EEB) Nr. 1898/87 dėl pavadinimų, naudojamų prekiaujant pienu ir pieno produktais, apsaugos taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. gruodžio 5 d. Tarybos reglamentą (EB) Nr. 2991/94, nustatantį tepamų riebalų standartus [1], ypač į jo 8 straipsnį,
atsižvelgdama į 1987 m. liepos 2 d. Tarybos reglamentą (EEB) Nr. 1898/87 dėl pavadinimų, naudojamų prekiaujant pienu ir pieno produktais, apsaugos [2] su paskutiniais pakeitimais, padarytais Austrijos, Suomijos ir Švedijos stojimo aktu, ypač į jo 4 straipsnio 2 dalį,
kadangi 1997 m. balandžio 1 d. Komisijos reglamento (EB) Nr. 577/97, nustatančio tam tikras išsamias Tarybos reglamento (EB) Nr. 2991/94, nustatančio tepamų riebalų standartus, bei Tarybos reglamento (EEB) Nr. 1898/87 dėl pavadinimų, naudojamų prekiaujant pienu ir pieno produktais, apsaugos [3] taikymo taisykles su paskutiniais pakeitimais, padarytais Reglamentu (EB) Nr. 1298/98 [4], 2 straipsnio 1 dalyje nustatomos tepamų riebalų riebumo nurodymo taisyklės, išskyrus Reglamente (EB) Nr. 2991/94 nurodytus produktus, kurių mažiausias riebumas - 80 %; kadangi metodas, kuriuo tikrinama, kaip laikomasi šių taisyklių, nustatytas Reglamento (EB) Nr. 577/97 2 straipsnio 3 dalyje ir jo II priede; kadangi to metodo taikymo data buvo atidėta iki 1999 m. sausio 1 d., kad jį naudojantys asmenys įgytų patirties, ir kad remiantis Komisijai perduotais rezultatais būtų galima kruopščiai ištirti jo įgyvendinamumą;
kadangi ištyrus perduotą informaciją paaiškėjo, kad paklaidos ribos, nustatytos nurodyto riebumo tikrinimo metu, yra per siauros; kadangi rezultatų, paimtų iš mėginių, vidurkių ir atskirų rezultatų paklaidų dydis turėtų būti didinamas du kartus; kadangi tuomet reikalavimo, kad kiekvienas mėginys turi atitikti Reglamento (EB) Nr. 2991/94 priede nustatytas ribas, ilgiau negalima laikytis; kadangi turi būti nustatytas reikalavimas, kad nustatytas vidutinis riebumas privalo atitikti tas ribas;
kadangi šiame reglamente numatytos priemonės atitinka atitinkamų vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 577/97 iš dalies pakeičiamas taip:
1) 2 straipsnis iš dalies pakeičiamas taip:
a) 1 dalies b ir c punktai pakeičiami taip:
"b) vidutinis riebumas nuo nurodyto procentinio dydžio negali skirtis daugiau negu vienu procentiniu punktu. Atskiri mėginiai nuo nurodyto procentinio dydžio negali skirtis daugiau negu dviem procentiniais punktais;
c) visais atvejais vidutinis riebumas privalo atitikti ribas, nustatytas Reglamento (EB) Nr. 2991/94 priede.";
b) 2 dalis pakeičiama taip:
"2. Nepaisant 1 dalies, riebumas, nurodytas Reglamento (EB) Nr. 2991/94 priedo A dalies 1 punkte, B dalies 1 punkte ir C dalies 1 punkte minimiems produktams, atitinka produkto mažiausią riebumą."
2) II priedas pakeičiamas taip:
"II PRIEDAS
Nurodyto tepamų riebalų riebumo patikrinimas
Iš partijos, kuri turi būti patikrinta ir išanalizuota, atsitiktine tvarka turi būti paimami penki mėginiai. Taikomos tokios dvi procedūros:
A. Penkių gautų rezultatų aritmetinis vidurkis palyginamas su nurodytu riebumu. Laikoma, kad nurodytas riebumas atitinka reikalavimus, kai riebumo aritmetinis vidurkis skiriasi nuo nurodyto riebumo ne daugiau kaip vienu procentiniu punktu.
B. Penki atskiri rezultatai palyginami su 2 straipsnio 1 dalies b punkte nurodyta leistina paklaida (nurodyto riebumo ± du procentiniai punktai). Jei tarp penkių atskirų rezultatų aukščiausios ir žemiausios vertės skirtumas yra mažesnis arba lygus keturiems procentiniams punktams, laikoma, kad 2 straipsnio 1 dalies b punkto reikalavimų laikomasi.
Kai nustatoma, kad laikomasi A ir B punktuose nustatytų sąlygų, laikoma, kad tikrinama partija atitinka 2 straipsnio 1 dalies b punkto reikalavimus, net kai viena iš penkių verčių nepatenka į ± dviejų procentinių punktų paklaidos ribas.
"2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis Reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. lapkričio 24 d.